志宏復有詩來再賦兩篇爲報念其往復之無已也故寓意卒章以止之  其一
作者：李綱
朝代：宋

paragraphs: 平生愛竹端自許，欲種千竿滿吾土。
豈知好物不須多，只費東坡數番楮。
酒酣弄筆寫寒姿，一洗丹青空萬古。
我今觀畫已蕭然，矧對吟風如共語。
淵明荒徑便抛官，仲子辭官歸灌圃。
終年端坐飽太倉，更欲此君長傍户。
亦知兩者固難兼，無那幽懷終不禦。
縱教富貴欲何爲，不若歸來栽竹愈。